PRM / Ny intelligent teknologi skal forbedre vandmiljøet - Newsbreak.dk
PRM / Ny intelligent teknologi skal forbedre vandmiljøet
10. april 2018 14:18 | Af: Ritzau Info
Overløb af kloakker er en hyppig kilde til forurening af vandmiljøet. Nu skal et nyt AAU-projekt udvikle smarte sensorer og avanceret databehandling, som kan overvåge kloakkerne til gavn for miljøet.
Et samarbejde mellem Aalborg Universitet, Aarhus Vand, Montem og InforMetics vil forbedre vandmiljøet i Danmark ved at løse problemet med kloakker, der løber over under kraftige regnskyl og forurener vandet. Det sker jævnligt i det meste af Danmark, og ingen ved præcist, hvor stort problemet er, fordi det er for svært at måle overalt.
– Vandselskaberne gør hvad de kan for at begrænse udslippet af spildevand ved eksempelvis skybrud. Men det er simpelthen for dyrt og for svært at overvåge hver eneste kloakoverløb i landet, siger Michael R. Rasmussen, der er professor på AAU.
Miljø- og Fødevareministeriet har investeret 4,2 mio. kr. i projektet, der skal udvikle smart og billig overvågning af spildevands-overløb til gavn for miljøet. AAU og Aarhus Vand er tidligere lykkedes med at bruge simple vandstandsmålere på en smartere måde til at måle på selv meget komplicerede overløb, og det skal nu udvides med nye effektive sensorer, dataindsamling og kunstig intelligens.
Potentiale for eksporteventyr og miljøgevinst
Det nye projekt på AAU skal udvikle trådløse og selv-konfigurerende overløbssensorer, som kan opsættes hurtigt og enkelt. Ved hjælp af Internet of Things og smart energistyring vil sensorerne måle i mere end to år på batteri. Til den tid forventes det at være billigere at udskifte overløbssensoren med den nyeste version og genbruge den gamle i produktionen af nye enheder.
Ved at anvende de smarte og billige overløbssensorer vil vandselskaber og myndigheder få et bedre overblik over de reelle overløbsmængder og derved sikre den største miljøeffekt for de fremtidige investeringer. Teknologien vil også kunne anvendes til at måle effektiviteten af de mange nye investeringer i klimatilpasningen af Danmark.
– Vandsektoren står globalt overfor meget store udfordringer med klimaforandringer og urbanisering. Jeg er sikker på, at dette projekt vil give branchen et ordentligt skub imod en ny digitaliseret tidsalder med bedre forståelse og dermed styring af spildevand i vores byer, siger Claus Møller Pedersen, Afdelingschef Plan og Projekt, Aarhus Vand.
Teknologien er fleksibel og kan både anvendes i højtudviklede vandsektorer som den danske og i mindre udviklede vandsektorer. Dermed er der stort potentiale for eksport og nye danske arbejdspladser.
For at sikre, at projektet bliver realiseret, udføres det i tæt samarbejde mellem hydrauliske specialister fra Aalborg Universitet, Aarhus Vand og virksomhederne MONTEM og InforMetics, som har specialviden inden for henholdsvis IoT-hardware og avanceret online dataprocessering vandsektoren.
Michael. R. Rasmussen, Professor ved Institut for Byggeri og Anlæg, AAU, +45 42 72 10 07
Malte K. Skovby Ahm, hydrauliker, Plan og Projekt, Aarhus Vand A/S, +45 20 21 37 56
Peter S. Rasch, InforMetics ApS, +45 30 20 69 42
Christian Østergaard Laursen, MONTEM IVS, +45 27 24 59 09
Hiva Ahmadi, pressekontakt, AAU, tlf. 22 20 68 69
Læs hele pressemeddelelsen på Via Ritzau her: https://via.ritzau.dk/pressemeddelelse/ny-intelligent-teknologi-skal-forbedre-vandmiljoet?releaseId=12622707
Disse statsansatte mangler at afspadsere 60.000 timer
Du kan godt få stearin af dugen
Hyggelige stearinlys kan give dig hygiejnisk hovedpine
Dømt morder vil ud efter år i fængsel